**Vikudagarnir**

Sunnudagur ⯏ Mánudagur ⯏ Þriðjudagur ⯏ Miðvikudagur ⯏ Fimmtudagur ⯏ Föstudagur ⯏ Laugardagur

Vika er mælieining fyrir tíma, sem er lengri en dagur og styttri en mánuður. Í flestum nútíma tímatölum, þar á meðal gregoríska tímatalinu, er ein vika sjö dagar.

Sunnudagur Sunnudagur er 1. dagur vikunnar og er nefndur eftir sólinni, sem einnig heitir sunna. Dagurinn er á eftir laugardegi en á undan mánudegi. Dagurinn er hafður sem seinasti dagur vikunnar hjá sumu fólki vegna þess að almenna vinnuvikan byrjar á mánudegi. Allir mánuðir sem hefjast á sunnudegi innihalda föstudaginn þrettánda.

Mánudagur Mánudagur er 2. dagur vikunnar og er nafn hans dregið af orðinu mána, eða tungli og var því í upphafi „mánadagur“. Dagurinn er á eftir sunnudegi en á undan þriðjudegi. Dagurinn er fyrsti dagur almennrar vinnuviku og er stundum hataður vegna þess, bæði í gríni og í alvöru.

Þriðjudagur Þriðjudagur er 3. dagur vikunnar og er nafnið komið út frá því. Dagurinn er á eftir mánudegi en á undan miðvikudegi. Áður fyrr hét dagurinn Týsdagur í höfuðið á goðinu Tý en er ennþá nefndur eftir honum á nokkrum öðrum tungumálum (d. Tirsdag, e. Tuesday, þ. Dienstag).

Miðvikudagur Miðvikudagur er 4. dagur vikunnar og er nafnið dregið af því að hann er dagurinn sem er í miðri vikunni. Dagurinn er á eftir þriðjudegi en á undan fimmtudegi. Til forna var dagurinn kenndur við Óðin, æðsta ásinn í norrænni goðafræði, og hét þá Óðinsdagur. Enn sjást merki þess bæði í dönsku (og öðrum norrænum málum) og ensku, onsdag og Wednesday. Núverandi heiti á sér hinsvegar samsvörun í þýsku: Mittwoch.

Fimmtudagur Fimmtudagur er 5. dagur vikunnar og er nafnið komið út frá því. Dagurinn er á eftir miðvikudegi en á undan föstudegi. Á Íslandi til forna var dagurinn helgaður Þór og hét þá Þórsdagur. Svo er enn í dönsku, norsku og ensku, Torsdag og Thursday. Sum tungumál kenna daginn frekar við þrumuna, sem Þór stjórnaði. Það á við um þýskuna: Donnerstag og hollenskuna: Donderdag.

Föstudagur Föstudagur er 6. dagur vikunnar. Dagurinn er á eftir fimmtudegi en á undan laugardegi. Nafnið er dregið af því, að þennan dag skyldi fólk fasta á kjöt. Dagurinn er seinasti almenni vinnudagur vikunnar. Til forna var dagurinn kenndur við Frey og hét Freysdagur. Það nafn sést ennþá í dönsku, ensku og þýsku: Fredag, Friday og Freitag. Mannætan í sögu Daniels Defoe um Róbinson Krúsó hét Friday, sem var íslenskað sem Frjádagur.

Laugardagur Laugardagur er 7. og síðasti dagur vikunnar. Nafnið dregið af því að eitt sinn tíðkaðist að fólk laugaði sig, það er færi í bað, á þessum degi. Dagurinn er á eftir föstudegi en á undan sunnudegi, sem er þá fyrsti dagur næstu viku. Dagurinn er hvíldardagur og helgur hjá 7. dags aðventistum, gyðingum og jafnvel fleirum.